Geen Gautrein dié naweek | Netwerk24
Deur Fin24 03 Augustus 2018 17:03
Die Gautrein-maatskappy en die vakbond Untu het ingestem om hulle na die Kommissie vir Versoening, Bemiddeling en Arbitrasie (KVBA) te gaan om hul loondispuut op te klaar.
Untu-lede betoog Maandag by die Gautrein-depot in Johannesburg.
Intussen blyk dit alle Gautrein-dienste is vir die naweek opgeskort.
Untu eis 'n verhoging van 10% in basiese salaris, 'n vervoertoelae van R800, 'n behuisingstoelae van R1 600 en aansporingsbonusse van R20 000 vir alle werknemers.
Bombela, wat die Gautrein bedryf, bied 8,6% aan.
Untu het die KVBA se ingryping verwelkom.
Gautrein-werkers staak al 'n week lank en treine het net in spitstye geloop. Vir die naweek is alle Gautreinritte gekanselleer en net 'n busdiens sal beskikbaar wees. Bombela sê hy is besorg oor die potensiële verlies aan inkomste vir sy werknemers en het vakbondlede gevra om sy aanbod te oorweeg. Hy het werkers gevra om nie te swig onder intimidasie of om deur eksterne agendas op loop geneem te word wat nie in hul beste belang is nie.
Die vakverbond Fedusa het op sy beurt vir Blade Nzimande, minister van vervoer, gevra om in te gryp in die loondispuut.
Bombela het Untu daarvan beskuldig dat hulle busbestuurders intimideer en Maandag vertragings veroorsaak het, terwyl Untu beweer Bombela weier om sy finansiële resultate vry te stel en dat hy onbillik is teenoor werkers wat vroeë of laat skofte werk. - Fin24